Deputata Raisa Enachi, aleasă în 2020 parlamentar de Vaslui pe listele AUR, a preluat conducerea Organizaţiei Judeţene a Partidului România Mare (PRM) Vaslui, conform Agerpres.
"Încă un parlamentar pleacă din AUR şi se alătură Partidului România Mare. Doamna Deputat Raisa Enache va prelua Organizaţia Judeţeană Vaslui", au transmis reprezentanţii PRM într-un comunicat de presă. În luna februarie a acestui an Raisa Enachi a anunţat în plenul Camerei Deputaţilor că demisionează din grupul parlamentar AUR şi că va activa ca deputat neafiliat.
Mutarea vine după ce și fostul deputat AUR Dumitru - Viorel Focşa s-a înscris pe 19 aprilie în PRM şi va fi candidatul acestui partid la preşedinţia Consiliului Judeţean Constanţa. Focșa a spus că a ales să intre în PRM pentru că este singurul partid "patriotic", dar "nu extremist", care îşi păstrează pe mai departe angajamentele internaţionale de a rămâne parte în structurile euro-atlantice.